

|  |  |
| --- | --- |
| **ДО**  **Г-Н ГЕОРГИ СЪБЕВ**  **ЗАМЕСТНИК-МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ И РЪКОВОДИТЕЛ НА**  **УО НА ПРСР 2014-2020 Г.** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Проект на заповед за промяна на процедура чрез подбор № BG06RDNP001-6.003 – „Развитие на услуги във всички сектори и други неземеделски дейности“ по подмярка 6.4.1. „Инвестиции в подкрепа на неземеделски дейности“ от ПРСР 2014-2020 г.* |

**УВАЖАЕМИ ГОСПОДИН ЗАМЕСТНИК-МИНИСТЪР,**

С Ваша Заповед № РД 09-830 от 04.09.2018 година са утвърдени Насоки за кандидатстване по процедура чрез подбор на проектни предложения № BG06RDNP001-6.003 – „Развитие на услуги във всички сектори и други неземеделски дейности“ по подмярка 6.4.1 „Инвестиции в подкрепа на неземеделски дейности“ от ПРСР 2014-2020 г. Прием на проектни предложения по процедурата се проведе в периода 05.09.2018 г. – 07.12.2018 г. през Информационната система за управление и наблюдение 2020 (ИСУН 2020). В периода на прием са подадени 507 проектни предложения със заявени субсидии в размер на 126 204 234.80 лв.

Съгласно Раздел 8 от Условията за кандидатстване по процедура чрез подбор № BG06RDNP001-6.003 - „Развитие на услуги във всички сектори и други неземеделски дейности“, общият размер на безвъзмездната финансова помощ (БФП) е определен в размер на 68 453 000 лева, като същият е разделен на три отделни подбюджета, а именно:

1.1. за дейности, свързани със „Социални грижи с настаняване на възрастни лица и хора с физически увреждания“ и „Дневни грижи за малки деца“ - 13 690 600.00 лева;

1.2. за кандидати микропредприятия, които не са земеделски стопани, за дейности, различни от т. 1.1 - 32 857 440.00 лева;

1.3. за земеделски стопани за дейности, различни от т. 1.1 - 21 904 960.00 лева.

Оценката на проектните предложения се извършва от ДФ „Земеделие“ – Разплащателна агенция. С писмо вх. № 10-1339 от 30.12.2020 г. ДФ „Земеделие“ информира Управляващия орган на ПРСР 2014 – 2020 г. за извършена оценка на административно съответствие и допустимост и техническа и финансова оценка по процедурата от оценителна комисия, назначена на основание чл. 35 от Закона за управление на средствата от Европейските структурни и инвестиционни фондове (ЗУСЕСИФ). Оценителната комисия е приключила своята работа с издаване на оценителен доклад, съгласно който 147 бр. проектни предложения са предложени да бъдат финансирани с обща стойност на одобрената финансова помощ в размер на 32 930 666,18 лв. С писмо № 10-523/ 31.05.2021 г. е представена допълнителна информация.

В допълнение, към посочените по-горе проектни предложения е ангажиран и финансов ресурс в размер на 8 880 618,01 лв. за дейности по т. 1.1, 16 233 549,06 лв. за микропредприятия 3 750 616,31 лв. за земеделски стопани за 21 проектни предложения, по които се извършват допълнителни проверки съгласно утвърдения вътрешен правилник за работа на ДФ „Земеделие“. Ангажираният бюджет е на база заявена от кандидатите финансова помощ.

Съгласно представените данни всички допустими проектни предложения за земеделски стопани за дейности, извън „Социални грижи с настаняване на възрастни лица и хора с физически увреждания“ и „Дневни грижи за малки деца“ са предложени за одобрение. Недостиг на финансов ресурс има за проектните предложения над 40 точки в дейности „Социални грижи с настаняване на възрастни лица и хора с физически увреждания“ и „Дневни грижи за малки деца“, както и за проектни предложения, подадени от микропредпиятия.

Съгласно чл. 26, ал. 7, т. 2 от ЗУСЕСИФ е допустимо увеличаване на финансовия ресурс по процедурата, което ще позволи одобрение на по-голям брой проекти предложения.

В допълнение, с единадесетото изменение на Програма за развитие на селските райони, одобрено в рамките на шестнадесето заседание на Kомитета за наблюдение на ПРСР 2014-2020 г., проведеното на 19.02.2021 г. е предвидено увеличаване на бюджета по подмярката. Изменението на Програмата за развитие на селските райони е изпратено на Европейската комисия 11 март 2021 г. Предложеното изменение, съгласно условията на чл. 65, параграф 9 от Регламент (ЕС) №1303/2013 г. на Европейския парламент и на Съвета от 17.12.2013 г., може да се прилага от датата на подаване на искането за изменение до Комисията.

В тази връзка, с оглед високия интерес и с цел постигане на целите за насърчаване на заетостта, разкриване на нови и запазване на вече съществуващите работни места предлагам да бъде увеличен бюджета по процедурата по отношение на за дейности, свързани със „Социални грижи с настаняване на възрастни лица и хора с физически увреждания“ и „Дневни грижи за малки деца“ и други неземеделски дейности за кандидати микропредприятия в рамките на свободния финансов ресурс от подмярка 6.4.

С писмо № 10-172/11.02.2021 г. Държавен фонд „Земеделие“ представи предложения за промяна на чл. 4, ал. 1 и чл. 24, ал. 4 от образеца на административен договор, с които ще се улесни изпълнението на одобрените проектни предложения. В писмото се предлага отпадане на условието за представяне на обезпечение, към заявка за междинно плащане в административния договор, в съответствие с Наредба № 4 от 30 май 2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители.

Предвид гореизложеното е подготвен проект на Заповед за изменение на Заповед № РД 09-830 от 04.09.2018 г.

Проектът на заповед за изменение на Заповед № РД 09-830 от 04.09.2018 година, с която се увеличава бюджета по процедура № BG 06RDNP001-6.003, съобщение и проект на доклад на заместник-министъра на земеделието, храните и горите, съдържащ мотивите за издаване на заповедта бяха публикуван на електронната страница на Министерството на земеделието, храните и горите и в ИСУН2020,за писмени възражения и предложения в съответствие с чл. 26, ал. 4 от ЗУСЕСИФ.

**УВАЖАЕМИ ГОСПОДИН ЗАМЕСТНИК-МИНИСТЪР,**

Във връзка с гореизложеното и на основание чл. 26, ал. 1 и 7, т. 2 от ЗУСЕСИФ предлагам да издадете заповед за изменение на Заповед № РД 09-830 от 04.09.2018 година, с която са утвърдени Насоки за кандидатстване по процедура чрез подбор на проектни предложения № BG06RDNP001-6.003 – „Развитие на услуги във всички сектори и други неземеделски дейности“ по подмярка 6.4.1 „Инвестиции в подкрепа на неземеделски дейности“ от ПРСР 2014-2020 г.

С уважение,

